Avainsanat

Tiivistelmä



Avainsanat

1. Euroopan unioni – Poliisiyhteistyö ja oikeudellinen yhteistyö rikosasioissa – Pöytäkirja Schengenin säännöstön sisällyttämisestä osaksi Euroopan unionia – 5 artiklan 1 kohdan toinen alakohta – Soveltamisala

(Schengenin säännöstön sisällyttämisestä osaksi Euroopan unionia tehdyn pöytäkirjan 4 artikla ja 5 artiklan 1 kohdan toinen alakohta)

2. Viisumi-, turvapaikka- ja maahanmuuttopolitiikka – Jäsenvaltioiden ulkorajojen ylittäminen – Valvonnassa sovellettavia vaatimuksia ja menettelyjä koskevat yhteiset säännöt

(Schengenin säännöstön sisällyttämisestä osaksi Euroopan unionia tehdyn pöytäkirjan 5 artiklan 1 kohdan ensimmäinen alakohta; neuvoston asetuksen N:o 2007/2004 johdanto-osan ensimmäinen, toinen ja kolmas perustelukappale sekä 1 artiklan 1 ja 2 kohta ja 2 artikla)

Tiivistelmä

1. Schengenin säännöstön sisällyttämisestä osaksi Euroopan unionia tehdyn pöytäkirjan 5 artiklan 1 kohdan toista alakohtaa on tulkittava siten, että sitä voidaan soveltaa vain ehdotuksiin ja aloitteisiin, jotka perustuvat sellaiseen Schengenin säännöstön alaan, johon Yhdistyneen kuningaskunnan ja/tai Irlannin on saman pöytäkirjan 4 artiklan mukaisesti sallittu osallistua.

(ks. 68 kohta)

2. Henkilöiden tarkastukset jäsenvaltioiden ulkorajoilla ja siis näissä tarkastuksissa sovellettavia vaatimuksia ja menettelyjä koskevien yhteisten sääntöjen tehokas täytäntöönpano on katsottava Schengenin säännöstön sisällyttämisestä osaksi Euroopan unionia tehdyn pöytäkirjan 5 artiklan 1 kohdan ensimmäisessä alakohdassa tarkoitetuiksi, Schengenin säännöstöön kuuluviksi seikoiksi.

Euroopan unionin jäsenvaltioiden operatiivisesta ulkorajayhteistyöstä huolehtivan viraston perustamisesta annettua asetusta N:o 2007/2004, jonka sekä tavoitteena että sisältönä on parantaa kyseisiä tarkastuksia, on näin ollen pidettävä kyseiseen säännöstöön perustuvana toimenpiteenä. Yhtäältä nimittäin tämän asetuksen johdanto-osan kolmesta ensimmäisestä perustelukappaleesta ja 1 artiklan 1 ja 2 kohdasta ilmenee, että asetuksen tavoitteena on parantaa ulkorajojen yhdennettyä valvontaa sekä helpottaa ja tehostaa näiden rajojen valvonnassa sovellettavia vaatimuksia ja menettelyjä koskevien yhteisten sääntöjen soveltamista. Toisaalta asetuksella perustettavan viraston tehtävänä on, kuten asetuksen johdanto-osan kolmannesta perustelukappaleesta ja 2 artiklasta ilmenee, erityisesti yhteensovittaa jäsenvaltioiden välistä operatiivista yhteistyötä ulkorajavalvonnan alalla, avustaa jäsenvaltioita kansallisten rajavartijoiden kouluttamisessa ja avustaa jäsenvaltioita olosuhteissa, joissa ulkorajoilla tarvitaan teknistä ja operatiivista lisäapua.

Yhteiset säännöt, joihin asetuksessa N:o 2007/2004 viitataan ja joita on sovellettava ulkorajojen yhdennetyssä valvonnassa, on vahvistettu Schengenin sopimuksen soveltamisesta tehdyllä yleissopimuksella perustetun toimeenpanevan komitean hyväksymässä yhteisessä käsikirjassa, joka on laadittu kyseisen yleissopimuksen II osaston 2 luvun, jonka otsikkona on ”Ulkorajojen ylittäminen”, määräysten täytäntöönpanemiseksi ja joka kuuluu Schengen-pöytäkirjan 1 artiklassa tarkoitettuun Schengenin säännöstöön.

(ks. 79–82, 84 ja 85 kohta)